Miestne zastupiteľstvo mestskej časti Bratislava-Petržalka

Materiál na rokovanie miestneho
zastupiteľstva dňa : 27. februára 2007

Materiál číslo: 14 / 2007

K bodu:        Správa miestneho kontrolóra o výsledkoch kontrolnej činnosti za rok 2006

                   

                  

     
                                  
Predkladá:                                                                             	Návrh uznesenia:

Ing. Miroslav Skovajsa                                                         	Miestne zastupiteľstvo 
miestny kontrolór                                                                  mestskej časti Bratislava-Petržalka

                                                                                              	 b e r i e   n a   v e d o m i e :

    	Správu miestneho kontrolóra 
    	o výsledkoch kontrolnej činnosti 
    	za rok 2006  

MIESTNY KONTROLÓR MESTKEJ ČASTI  BRATISLAVA-PETRŽALKA

SPRÁVA
 miestneho kontrolóra o výsledkoch kontrolnej činnosti za rok 2006  

Podľa § 18f, ods. 1, písm. e, zákona č. 369/1990 Zb., o obecnom zriadení v znení neskorších zmien a doplnkov predkladám Miestnemu zastupiteľstvu mestskej časti Bratislava-Petržalka „Správu miestneho kontrolóra o výsledkoch kontrolnej činnosti za rok 2006“.
 Zameranie kontrolnej činnosti útvaru miestneho kontrolóra na rok 2006 bolo schválené uznesením Miestneho zastupiteľstva mestskej časti Bratislava-Petržalka č. 284/2005 zo dňa 20. decembra 2005 na obdobie od 1. januára 2006 do 30. júna 2006 a č. 352/2006 zo dňa 27. júna 2006 na obdobie od 1. júla 2006 do 31. decembra 2006. 
V súlade s ustanovením § 18d, ods. 2, písm. b, zákona SNR č. 369/1990 Zb., o obecnom zriadení, v znení neskorších zmien a doplnkov a so schváleným „Zameraním kontrolnej činnosti útvaru miestneho kontrolóra mestskej časti Bratislava – Petržalka na obdobie od 1. januára 2006 do 30. júna 2006 a Zameraním kontrolnej činnosti útvaru miestneho kontrolóra mestskej časti Bratislava – Petržalka na obdobie od 1. júla 2006 do 31. decembra 2006“ boli v roku 2006 útvarom miestneho kontrolóra vykonané:

Kontrola hospodárenia s finančnými prostriedkami a majetkom vo vybraných základných školách v mestskej časti Bratislava-Petržalka

Na základe „Príkazu miestneho kontrolóra č. 3/2006“ bola v čase od 2. februára 2006 do 20. apríla 2006 vykonaná kontrola hospodárenia s finančnými prostriedkami a majetkom za rok 2005 v rozpočtovej organizácií Základná škola Gessayova č. 2, Bratislava. 
Cieľom kontroly bolo zistiť, či jednotliví zodpovední zamestnanci základnej školy   postupovali pri hospodárení s majetkom a finančnými prostriedkami v revidovanom období v súlade s platnými právnymi predpismi, (najmä zákonom č. 431/2002 Z.z. o účtovníctve, zákonom č. 369/1990 Zb. o obecnom zriadení, zákonom č. 523/2004 Z.z. o rozpočtových pravidlách verejnej správy, Všeobecne záväzného nariadenia Mestskej časti Bratislava-Petržalka č. 3 z roku 1994 o hospodárení s majetkom v úplnom znení) a usmerneniami príslušných oddelení Miestneho úradu mestskej časti Bratislava-Petržalka. 
Pri kontrole boli zistené tieto nedostatky:
- v oblasti vedenia účtovníctva, prevody finančných prostriedkov z výdavkového účtu na účet sociálneho fondu boli účtované len na základe prevodných príkazov vyhotovených pre príslušnú banku bez vyhotovenia platobných poukazov,
Uvedeným konaním došlo k porušeniu ustanovenia § 10, ods. 1, zákona NR SR č. 431/2002 Z.z., o účtovníctve, v znení neskorších zmien a doplnkov.
Z vykonanej kontroly bol vyhotovený protokol, ktorý bol prerokovaný so zodpovednými zamestnancami školy. Na základe zistených skutočností bolo zo záverov prerokovania protokolu z kontroly prijaté riaditeľom školy jedno opatrenia na odstránenie zisteného nedostatku, ktoré predložil písomne miestnemu kontrolórovi 30. mája 2006. Vzhľadom ku skutočnosti, že bol zistený iba nedostatok týkajúci sa prevodov finančných prostriedkov medzi bankovými účtami, nebolo potrebné vypracovať písomnú správu o plnení prijatého opatrenia.  
Správa z kontroly hospodárenia s finančnými prostriedkami a majetkom za obdobie roku 2005 v rozpočtovej organizácii Základná škola Gessayova č. 2, Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál číslo 447/2006 dňa 27. júna 2006. 

Na základe „Príkazu miestneho kontrolóra č.18/2006“ bola v čase od 30. októbra 2006 do 30. novembra 2006 vykonaná kontrola hospodárenia s finančnými prostriedkami a majetkom za obdobie január až september 2006 v rozpočtovej organizácii Základná škola Lachova č. 1, Bratislava. 
Cieľom kontroly bolo zistiť, či jednotliví zodpovední zamestnanci základnej školy  postupovali pri hospodárení s majetkom a finančnými prostriedkami v kontrolovanom období v súlade s platnými právnymi predpismi, (najmä zákonom č. 431/2002 Z.z. o účtovníctve, zákonom č. 369/1990 Zb. o obecnom zriadení, zákonom č. 523/2004 Z.z. o rozpočtových pravidlách verejnej správy, Všeobecne záväzného nariadenia Mestskej časti Bratislava-Petržalka č. 3 z roku 1994 o hospodárení s majetkom v úplnom znení) a usmerneniami príslušných oddelení Miestneho úradu mestskej časti Bratislava-Petržalka. 
Pri kontrole boli zistené tieto nedostatky:
- v oblasti vedenia účtovníctva, nesprávne účtovanie miezd zamestnancov (rozdiely na účte 311), prevody finančných prostriedkov z výdavkového účtu na účet sociálneho fondu účtované len na základe prevodných príkazov vyhotovených pre príslušnú banku,  bez vyhotovenia platobných poukazov,
poukazovanie povinného mesačného prídelu na účet sociálneho fondu základnej školy v rozpore s ustanovením § 6, ods. 2, zákona č. 152/1994 Z.z. o sociálnom fonde,
- v oblasti správy vlastného a zvereného majetku, nebola vedená evidencie stavu drobného hmotného majetku školy na podsúvahových účtoch v účtovných skupinách 97 a 99,
- v oblasti prenájmu nebytových priestorov, nesprávne účtovanie predpisov nájomného za prenajaté nebytové priestory.
Uvedeným konaním došlo k porušeniu viacerých ustanovení zákona NR SR č. 431/2002 Z.z., o účtovníctve v znení neskorších zmien a doplnkov, k porušeniu ustanovenia § 6 zákona č. 152/1994 Z.z., o sociálnom fonde,  § 76, Opatrenia Ministerstva financií SR č. 24501/2003-92 zo dňa 11. decembra 2003 a metodických usmernení finančného oddelenia Miestneho úradu mestskej časti Bratislava-Petržalka č. 2003/20359-06 a č. 2004/5940-06. 
Z vykonanej kontroly bol vyhotovený protokol, ktorý bol prerokovaný so zodpovednými zamestnancami školy. Na základe zistených skutočností bolo zo záverov prerokovania protokolu z  kontroly  prijatých riaditeľom školy 5 opatrení na odstránenie zistených nedostatkov. Správu o plnení prijatých opatrení predloží riaditeľ školy miestnemu kontrolórovi do 30. júna 2007.  
Správa z kontroly hospodárenia s finančnými prostriedkami a majetkom za obdobie január až september roku 2006 v rozpočtovej organizácii Základná škola Lachova č. 1 Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál číslo 10/2007 dňa 30. januára 2007. 

Kontrola vedenie evidencie majetku a evidencie v školskej kuchyni a školskej jedálni vo vybranej základnej škole v Mestskej časti Bratislava-Petržalka

Na základe „Príkazu miestneho kontrolóra č. 4/2006“ bola v čase od 10. mája 2006 do 30. júna 2006 vykonaná kontrola vedenie evidencie majetku a evidencie v školskej kuchyni a školskej jedálni v rozpočtovej organizácii  Základná škola M.C.Sklodowskej č. 1, Bratislava.
Cieľom kontroly bolo zistiť, či jednotliví zodpovední zamestnanci základnej školy  postupovali pri vedení evidencie majetku a evidencie v školskej kuchyni a školskej jedálni v kontrolovanom období v súlade s platnými právnymi predpismi, (najmä zákonom č. 431/2002 Z.z. o účtovníctve, zákonom č. 369/1990 Zb. o obecnom zriadení, zákonom č. 523/2004 Z.z. o rozpočtových pravidlách verejnej správy, Vyhláška ministerstva  školstva a vedy SR č. 120/1994 Z.z., o zriadení , činnosti a prevádzke zariadení školského stravovania, Všeobecne záväzného nariadenia Mestskej časti Bratislava-Petržalka č. 3 z roku 1994 o hospodárení s majetkom v úplnom znení) a usmerneniami príslušných oddelení Miestneho úradu mestskej časti Bratislava-Petržalka.
Vykonanou kontrolou nebolo zistené porušenie zákona, všeobecne záväzných právnych predpisov alebo uznesení zastupiteľstva a z kontroly bol vyhotovený záznam. Správa z kontroly vedenie evidencie majetku a evidencie v školskej kuchyni a školskej jedálni v rozpočtovej organizácii Základná škola M.C.Sklodowskej č. 1, Bratislava, bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 459/2006 dňa 26. septembra 2006.

Kontrola plnenia opatrení prijatých jednotlivými subjektami na odstránenie nedostatkov zistených útvarom miestneho kontrolóra pri predchádzajúcich kontrolách

Na základe „Príkazu miestneho kontrolóra č. 2/2006“ bola v čase od 16. januára 2006 do 31. januára 2006 vykonaná kontrola plnenia opatrení na odstránenie nedostatkov zistených útvarom miestneho kontrolóra pri kontrole hospodárenia s finančnými prostriedkami z rozpočtu mestskej časti a majetkom v rozpočtovej organizácii Základná škola Turnianska č. 10, Bratislava.
Cieľom vykonanej kontroly bolo zistiť, či v Základnej škole Turnianska č. 10, Bratislava splnili prijaté opatrenia na odstránenie nedostatkov zistených útvarom miestneho kontrolóra pri kontrole hospodárenie s finančnými prostriedkami z rozpočtu mestskej časti a majetkom základnej školy. Ďalším cieľom kontroly bola vecná a formálna správnosť účtovných dokladov a účtovných operácií, ktoré súvisia s hospodárením s finančnými prostriedkami, ako aj dodržiavanie súvisiacich právnych predpisov a interných normatívnych aktov.
Prijaté opatrenia na odstránenie nedostatkov zistených útvarom miestneho kontrolóra pri kontrole hospodárenie s finančnými prostriedkami z rozpočtu mestskej časti a majetkom základnej školy boli splnené v termínoch stanovených riaditeľkou školy a opatrenia trvalého charakteru sú priebežne plnené, tak ako je to uvedené v dokumente č. 2560/15 „Správa o plnení opatrení“, ktorý dňa 27. júla 2005 zaslala riaditeľka školy miestnemu kontrolórovi Mestskej časti Bratislava-Petržalka.
Vzhľadom na skutočnosť, že pri kontrole neboli zistené nedostatky bol o jej výsledku vyhotovený záznam. 
Správa z kontroly plnenia opatrení na odstránenie nedostatkov zistených útvarom miestneho kontrolóra pri kontrole hospodárenia s finančnými prostriedkami z rozpočtu mestskej časti a majetkom v rozpočtovej organizácii Základná škola Turnianska č. 10, Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 419/2006 dňa 28. marca 2006.

Kontrola správnosti inventarizácie vykonanej k 31. decembru 2005 vo vybranej rozpočtovej organizácii v zriaďovateľskej pôsobnosti  Mestskej časti Bratislava-Petržalka

Na základe „Príkazu miestneho kontrolóra č. 5/2006“ bola v čase od 17. júla 2006 do 31. júla 2006 vykonaná kontrola správnosti inventarizácie k 31. decembru 2005 v rozpočtovej organizácii Stredisko sociálnych služieb Petržalka, Mlynarovičova č. 23, Bratislava.
Cieľom kontroly bolo zistiť, či pri vykonaní inventarizácie k  31. decembru 2005 boli dodržané príslušné právne predpisy, najmä ustanovenia § 29 a § 30 zákona NR SR č. 431/2002 Z.z. o účtovníctve v platnom znení, Všeobecne záväzné nariadenie Mestskej časti Bratislava-Petržalka č. 3 zo dňa 7. februára 1994 o hospodárení s majetkom jej zvereným hlavným mestom SR Bratislavou v znení neskorších zmien a doplnkov, ako aj usmernenia príslušných oddelení Miestneho úradu mestskej časti Bratislava-Petržalka.
Pri kontrole správnosti inventarizácie k 31. decembru 2005 v rozpočtovej organizácii Stredisko sociálnych služieb Petržalka bolo zistené, že inventarizácia k 31. decembru 2005 bola vykonaná dôsledne v súlade s právnymi predpismi platnými pre oblasť inventarizácie vlastného a zvereného majetku a metodickými usmerneniami príslušných oddelení Miestneho úradu mestskej časti Bratislava-Petržalka.
Vzhľadom na skutočnosť, že pri vykonanej kontrole nebolo zistené porušenie zákona, všeobecne záväzných právnych predpisov alebo uznesení zastupiteľstva ani iné nedostatky bol o jej výsledku vyhotovený záznam. 
Správa z kontroly správnosti inventarizácie vykonanej k 31. decembru 2005 v rozpočtovej organizácii Stredisko sociálnych služieb Petržalka, Mlynarovičova č. 23, Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 460/2006 dňa 26. septembra 2006.

Kontrola správnosti ročnej účtovnej závierky za rok 2005 vo vybranej rozpočtovej organizácii v zriaďovateľskej pôsobnosti  Mestskej časti Bratislava-Petržalka

Na základe „Príkazu miestneho kontrolóra č. 1/2006“ bola v čase od 16. januára 2006 do 31. januára 2006 vykonaná kontrola správnosti ročnej účtovnej závierky za rok 2005 v rozpočtovej organizácii Miestna knižnica Petržalka, Ambroseho č. 2, Bratislava.
Cieľom kontroly bolo zistiť správnosť zostavenia ročnej účtovnej závierky za rok 2005 a jej súlad s platnými právnymi normami, najmä príslušnými ustanoveniami zákona č. 431/2002 Z.z., o účtovníctve v znení neskorších zmien a doplnkov.
Vykonanou kontrolou ročnej účtovnej závierky za rok 2005 v Miestnej knižnici Petržalka bolo zistené, že bola vykonaná v súlade s príslušnými ustanoveniami zákona č. 431/2002 Z.z., o účtovníctve, v znení neskorších zmien a doplnkov a ostatnými platnými právnymi normami, ako aj usmernením finančného oddelenia Miestneho úradu mestskej časti Bratislava-Petržalka k ročnej závierke za rok 2005 zo dňa 21. decembra 2005 a vzhľadom na túto skutočnosť bol z kontroly vyhotovený záznam.
Správa z kontroly správnosti ročnej účtovnej závierky za rok 2005 v rozpočtovej organizácii Miestna knižnica Petržalka, Ambroseho č. 2, Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 418/2006 dňa 28. marca 2006.

Kontrola hospodárenia s finančnými prostriedkami a majetkom vo vybranej rozpočtovej organizácii v zriaďovateľskej pôsobnosti  Mestskej časti Bratislava-Petržalka

Na základe „Príkazu miestneho kontrolóra č. 19/2006“ bola v čase od 18. septembra 2006 do 18. októbra 2006 vykonaná kontrola hospodárenia so zameraním na vymáhanie nedoplatkov nájomcov a vlastníkov bytov v správe rozpočtovej organizácie Bytový podnik Petržalka, Haanova č. 10, Bratislava. 
Cieľom kontroly bolo zistiť stav vymáhania nedoplatkov nájomcov a vlastníkov bytov, ktoré na základe uzatvorených zmlúv o výkone správy spravuje Bytový podnik Petržalka.
Pri vykonanej kontrole bolo kontrolovaných 123 vybraných spisov dlžníkov, z toho 47 nájomcov obecných bytov, 61 vlastníkov bytov a 15 prípadov výpovedí nájmu obecného bytu, pričom bolo zistené, že všetky kontrolované nedoplatky sú štandardne zabezpečené v súlade s právnym poriadkom SR a ich vymáhanie od nájomníkov a vlastníkov bytov je v rôznom štádiu vybavovania, avšak v niektorých prípadoch bolo zistené neodôvodnené zdĺhavé konanie zo strany Bytového podniku Petržalka pri vymáhaní dlžných čiastok. Z vykonanej kontroly bol vyhotovený záznam.
Správa z kontroly hospodárenia s finančnými prostriedkami v rozpočtovej organizácii Bytový podnik Petržalka, so zameraním na vymáhanie nedoplatkov nájomcov a vlastníkov bytov v správe Bytového podniku Petržalka bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 9/2007 dňa 30. januára 2007. 

Tematické a mimoriadne kontroly ak o to požiada miestne zastupiteľstvo v súlade s § 18f, ods. 1, písm. h), zákona č. 369/1990 Zb., o obecnom zriadení v znení neskorších zmien a doplnkov 

Na základe „Príkazov  miestneho kontrolóra č. 6 až 15/2006“ bola v čase od 10. júla 2006 do 31. augusta 2006 vykonaná tematická kontrola v rozpočtových organizáciách Základné školy Budatínska 61, Černyševského 8, Dudova 2, Holíčska 50, Nobelovo námestie 6, Pankúchova 4, Prokofievova 5, Ul. M.C.Sklodowskej 1, Tupolevova 20 a Turnianska 10, Bratislava so zameraním na prenájom zvereného majetku k 30. júnu 2006.
Cieľom kontroly dodržiavania zmlúv ktorých predmetom je nájom bytových a nebytových priestorov bolo zistiť, či základné školy v zriaďovateľskej pôsobnosti Mestskej časti Bratislava-Petržalka,  postupovali pri uzatváraní zmlúv o nájme bytov a nebytových priestorov a pri plnení zmluvných vzťahov vyplývajúcich z jednotlivých ustanovení týchto zmlúv v súlade s platnou právnou úpravou (najmä zákon č. 596/2003 Z.z., o štátnej správe v školstve a školskej samospráve a o zmene a doplnení niektorých zákonov, zákon č. 40/1964 Zb., Občiansky zákonník, v znení neskorších predpisov, zákon č.116/1990 Zb., o nájme a  podnájme nebytových priestorov, v  znení neskorších predpisov, zákon č.431/2002 Z.z., o účtovníctve, v znení neskorších predpisov, Všeobecne záväzné nariadenie MČ Bratislava-Petržalka č. 3/1994 o zásadách hospodárenia s majetkom MČ Bratislava-Petržalka a s majetkom zvereným jej do správy hlavným mestom SR Bratislavou, ako aj Metodické usmernenie pre ZŠ a Stredisko služieb školám a školským zariadeniam k prenajímaniu nebytových priestorov zo dňa 27.02.2004). Ďalším cieľom kontroly bola vecná a formálna správnosť zmlúv o nájme bytov a nebytových priestorov a účtovných dokladov a účtovných operácii, ktoré vyplývajú z týchto zmluvných vzťahov, ako aj dodržiavanie súvisiacich právnych predpisov a interných normatívnych aktov.
Vykonanou tematickou kontrolou prenájmov zvereného majetku nebolo na žiadnej z kontrolovaných rozpočtových organizácii v zriaďovateľskej pôsobnosti Mestskej časti Bratislava-Petržalka zistené porušenie platných právnych predpisov, ani interných normatívnych aktov Mestskej časti Bratislava-Petržalka a ani nedostatky vecného alebo formálneho charakteru zmlúv o nájme bytov a nebytových priestorov, zmlúv o poskytnutí služieb a účtovných dokladov a účtovných operácii, ktoré vyplývajú z týchto zmluvných vzťahov. Vzhľadom na túto skutočnosť boli zo všetkých vykonaných kontrol vyhotovené záznamy.
V súvislosti s vykonanou kontrolou bol však zistený zjavný nepomer v počte platne uzatvorených zmlúv (2, prípadne 13) a z toho vyplývajúceho  plnenia finančného rozpočtu  v časti príjmy z prenajatých budov a priestorov (20.142,-Sk prípadne 292.731,-Sk) medzi jednotlivými základnými školami v zriaďovateľskej pôsobnosti Mestskej časti Bratislava-Petržalka, pri obdobnom materiálnom, technickom a personálnom vybavení týchto rozpočtových organizácií.
Správa z tematickej kontroly prenájmov zvereného majetku  k 30. júna roku 2006 vo vybraných základných školách bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 461/2006 dňa 26. septembra 2006.

Na základe „Príkazu miestneho kontrolóra č. 16/2006“ bola v čase od 16. augusta 2006 do 22. augusta 2006 vykonaná opätovná kontrola nedostatkov zistených poslaneckým prieskumom v miestom podniku Kultúrne zariadenia Petržalky, Rovniankova č. 3, Bratislava.
Vykonanou kontrolou bolo zistené odstránenie nedostatkov zistených poslaneckým prieskumom v miestom podniku a z kontroly bol vyhotovený záznam. Správa z opätovnej kontroly nedostatkov zistených poslaneckým prieskumom v miestom podniku Kultúrne zariadenia Petržalky, Rovniankova č. 3, Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 462/2006 dňa 26. septembra 2006.

Na základe „Príkazu miestneho kontrolóra č. 17/2006“ bola v čase od 23. augusta 2006 do 31. augusta 2006 vykonaná opätovná kontrola nedostatkov zistených poslaneckým prieskumom v Miestom podniku verejnoprospešných služieb Petržalka, Čapajevova č. 6, Bratislava. 
Vykonanou kontrolou nebolo zistené porušenie zákona, všeobecne záväzných právnych predpisov alebo uznesení zastupiteľstva a z kontroly bol vyhotovený záznam. Správa z opätovnej kontroly nedostatkov zistených poslaneckým prieskumom v Miestom podniku verejnoprospešných služieb Petržalka, Čapajevova č. 6, Bratislava bola predložená na rokovanie Miestneho zastupiteľstva  mestskej časti Bratislava-Petržalka ako materiál č. 463/2006 dňa 26. septembra 2006.

Okrem  vyššie uvedených kontrolných akcií  riešil útvar  miestneho kontrolóra  v priebehu roku 2006 tieto podania občanov mestskej časti:
Podanie občana Petržalky adresované miestnemu kontrolórovi elektronickou poštou (E-mailom) vo veci odpredaja pozemku spoločnosti ENCONT spol. s r.o. Záporožská 12, Bratislava a vykázaní zmluvnej kúpnej ceny v materiáli „Výročná správa, záverečný účet a finančné usporiadanie Mestskej časti Bratislava-Petržalka“. Podnet bol prešetrený a na základe zistených skutočnosti bola elektronickou poštou občanovi zaslaná odpoveď, pričom mu bolo oznámené, že podľa čl. 49, ods.1., písm. b) Štatútu hlavného mesta SR Bratislavy sa výnos z predaja nehnuteľného majetku hlavného mesta SR Bratislavy zvereného do správy mestských častí vymedzuje v pomere 55% pre hlavné mesto a 45% pre mestskú časť a na základe tejto skutočnosti nie je rozpor vo vykázaní kúpnej ceny v materiáli „Výročná správa, záverečný účet a finančné usporiadanie Mestskej časti Bratislava-Petržalka“.
Opakované podania občana Petržalky adresované miestnemu kontrolórovi telefonicky vo veci narušovania občianskeho spolunažívania a nepovolenej rekonštrukcie bytu na Černyševského ulici. Podnet bol prešetrený v súčinnosti s príslušným stavebným úradom Mestskej časti Bratislava-Petržalka,  Referátom verejného poriadku a predbežnej právnej ochrany Mestskej časti Bratislava-Petržalka a Obvodným oddelením PZ Bratislava V, Petržalka-Sever a na základe zistených skutočnosti bola občanovi zaslaná písomná odpoveď.
Podanie občanov Petržalky písomne adresované starostovi mestskej časti a miestnemu kontrolórovi vo veci zlého životného prostredia a problémového parkovania na Belinského ulici. Podnet bol prešetrený v súčinnosti s oddelením životného prostredia  Miestneho úradu mestskej časti Bratislava-Petržalka a na základe zistených skutočnosti bolo podanie  vyhodnotené ako opodstatnené vo svojich podstatných častiach a občanovi bola zaslaná písomná odpoveď.
Podanie občana Petržalky písomne adresované Ministerstvu financií SR vo veci hospodárenia a plnenia úloh Bytového podniku Petržalka, ktoré Najvyšší kontrolný úrad SR odstúpil na priame vybavenie miestnemu kontrolórovi Mestskej časti Bratislava-Petržalka. Po prešetrení v súčinnosti s Bytovým podnikom Petržalka bolo podanie uzavreté ako neopodstatnené pretože Bytový podnik Petržalka v danej veci postupoval v súlade s požiadavkami väčšiny obyvateľov domu. O zistených skutočnostiach bola Najvyššiemu kontrolnému úradu SR a občanovi zaslaná písomná odpoveď.
Podanie občana Petržalky adresované miestnemu kontrolórovi telefonicky vo veci jarného orezu stromov a kríkov a vyhrabania trávnikov na Medveďovej ulici. Podnet bol prešetrený v súčinnosti s oddelením životného prostredia  Miestneho úradu mestskej časti Bratislava-Petržalka a na základe zistených skutočností bolo podanie uzavreté ako neopodstatnené.
Petícia občanov doručená z Kancelárie primátora hlavného mesta SR Bratislavy miestnemu kontrolórovi proti plánovanej výstavbe výškového hotela, polyfunkčného domu a za zachovanie stromov v sade Janka Kráľa. Vzhľadom na stanovené kompetencie bola petícia odstúpená miestnym kontrolórom na priame vybavenie prednostovi Miestneho úradu mestskej časti Bratislava-Peržalka.
Opakované podanie občana Petržalky písomne adresované starostovi mestskej časti a miestnemu kontrolórovi vo veci neriešenia zatekania zrážkovej vody zo strechy do elektrickej inštalácie na Vyšehradskej  ulici. Podnet bol prešetrený v súčinnosti s Bytovým podnikom Petržalka, na základe zistených skutočnosti bol podnet vyhodnotený ako opodstatnený a o jeho riešení bol občan písomne informovaný.
Podanie občana Petržalky adresované miestnemu kontrolórovi elektronickou poštou (E-mailom) vo veci troch stromov rastúcich na parkovisku na Jungmanovej ulici z ktorých vyrastajú veľké ostne, ktoré môžu byť nebezpečné. Podnet bol prešetrený v súčinnosti s oddelením životného prostredia  Miestneho úradu mestskej časti Bratislava-Petržalka a na základe zistených skutočnosti boli prijate opatrenia na odborné ošetrenie stromov patriacich medzi vzácny druh gledíčia trojtŕňova za účelom zvýšenia bezpečnosti a občanovi bola o uvedenej skutočnosti zaslaná písomná odpoveď.
Podanie občana Petržalky adresované miestnemu kontrolórovi elektronickou poštou (E-mailom) vo veci zvýšenej kontroly a zamedzeniu voľného pohybu psov v okolí materskej školy na Lachovej ulici. Vzhľadom na stanovené kompetencie bol podnet odstúpený miestnym kontrolórom na priame vybavenie prednostovi Miestneho úradu mestskej časti Bratislava-Peržalka.
Podanie občana Petržalky písomne adresované starostovi mestskej časti a miestnemu kontrolórovi vo veci reklamácie vyúčtovania UK, TÚV, SV a služieb spojených s užívaním bytu za rok 2005. Podnet bol prešetrený v súčinnosti s Bytovým podnikom Petržalka a na základe zistených skutočnosti bola občanovi zaslaná písomná odpoveď.
Podanie občianky Petržalky telefonicky adresované miestnemu kontrolórovi vo veci neodtekania vody do kanálových dažďových vpusti na celej komunikácii na Dargovskej ulici. Podnet bol prešetrený v súčinnosti s oddelením technických činností Miestneho úradu mestskej časti Bratislava-Peržalka a po vykonanej obhliadke na mieste bolo podanie uzatvorené ako neopodstatnené a o výsledku bola občianka telefonicky informovaná.
Podanie TMS Invest spol. s r.o. písomne adresované miestnemu kontrolórovi vo veci prešetrenia činnosti stavebného úradu ktorý zamietol návrh na umiestnenie stavby.
 Po preštudovaní vecnej stránky predložených materiálov a oboznámením sa so skutkovým stavom bolo zistené, že akceptovanie podania miestnym kontrolórom by bolo v rozpore s platnou právnou úpravou najmä § 18f, ods. 1, a § 18d, ods.3, zákona č. 369/1990 Zb., o obecnom zriadení, v znení neskorších predpisov. Na základe týchto skutočností bol podnet odstúpený na prešetrenie Krajskému stavebnému úradu, ktorý je príslušným odvolacím orgánom, o čom bola spoločnosť TMS-Invest písomne informovaná.
Podanie BLAHO-BYT spol. s r.o. adresované miestnemu kontrolórovi elektronickou poštou (E-mailom) vo veci poškodenia domu na Budatínskej ulici pri rozšírení spoločnosti AAA auto Slovensko. Vzhľadom na stanovené kompetencie bol podnet odstúpený miestnym kontrolórom na priame vybavenie stavebnému úradu Miestneho úradu mestskej časti Bratislava-Petržalka.
Všetky tieto podania boli po ich prešetrení  vybavené v zákonom stanovenej lehote.
Ostatné podania občanov Petržalky adresované miestnemu kontrolórovi, ktorých riešenie nebolo v jeho vecnej kompetencii boli útvarom miestneho kontrolóra priamo postúpené príslušným oddeleniam miestneho úradu.
	
V  roku 2006 miestny kontrolór vypracoval a predložil Miestnemu zastupiteľstvu mestskej časti Bratislava-Petržalka:
•	podľa § 18f, ods. 1, písm. c), zákona č. 369/1990 Zb., o obecnom zriadení v znení neskorších zmien a doplnkov, Odborné stanovisko k Návrhu záverečného účtu za rok 2005 mestskej časti Bratislava-Petržalka pred jeho schválením,
•	podľa § 18f, ods. 1, písm. e), zákona č. 369/1990 Zb., o obecnom zriadení v znení neskorších zmien a doplnkov, Správu miestneho kontrolóra o výsledkoch kontrolnej činnosti za rok 2005,  
•	podľa § 18f, ods. 1, písm. c, zákona č. 369/1990 Zb., o obecnom zriadení v znení neskorších zmien a doplnkov a článku 32 ods. 5, písm. a, Štatútu hlavného mesta SR Bratislavy, Odborné stanovisko k Návrhu rozpočtu mestskej časti Bratislava–Petržalka na roky 2007-2009 pred jeho schválením, 
•	podľa § 18f, ods. 1, písm. b), zákona č. 369/1990 Zb., o obecnom zriadení v znení neskorších zmien a doplnkov, Návrh plánu kontrolnej činnosti útvaru miestneho kontrolóra mestskej časti Bratislava–Petržalka na obdobie od 01.júla do 31.decembra 2005 a Návrh plánu kontrolnej činnosti útvaru miestneho kontrolóra mestskej časti Bratislava–Petržalka na obdobie od 01. januára do 30. júna 2006, 

Kontrolnú činnosť miestny kontrolór v roku 2006 vykonával v  súlade s pravidlami kontrolnej činnosti, ktoré stanovuje osobitný zákon, (najmä zákon SNR č. 369/1990 Zb., o obecnom zriadení, v znení neskorších predpisov a zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov) a Zásadami kontrolnej činnosti schválenými Miestnym zastupiteľstvom mestskej časti Bratislava-Petržalka na základe polročne schvaľovaného plánu.
V roku 2006 bolo vykonaných celkom 19 kontrol z toho bolo 18 kontrol zameraných na kontrolu hospodárnosti, efektívnosti a účinnosti použitia verejných prostriedkov a 1 kontrola opatrení prijatých na nápravu nedostatkov zistených kontrolou a odstránenia príčin ich vzniku. Opätovné nedostatky pri kontrole opatrení neboli zistené, čo znamená, že prijaté opatrenia štatutármi jednotlivých kontrolovaných subjektov sa plnia.
Podľa plánu kontrolnej činnosti mal miestny kontrolór vykonať v roku 2006 19 kontrol,  pričom prierezová štruktúra vykonaných kontrol je nasledovná, 14 kontrol základne školy a 5 kontrol miestne podniky.
Z vykonaných 19 kontrolných akcií bolo 17 ukončených v súlade s ustanovením § 21 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov a Zásadami kontrolnej činnosti v podmienkach samosprávy mestskej časti Bratislava-Petržalka čl. 10, záznamom, to znamená, že nebolo zistené porušenie zákonov a všeobecne záväzných nariadení.
Dve kontroly boli ukončené v súlade s ustanovení § 17 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov a Zásadami kontrolnej činnosti v podmienkach samosprávy mestskej časti Bratislava-Petržalka čl. 8, protokolom, nakoľko došlo k porušeniu zákonov a všeobecne záväzných nariadení z ktorých bolo prijatých 6 opatrení na odstránenie zistených nedostatkov.
Ako ukázali výsledky kontrol v roku 2006, realizácia opatrení, ktoré boli prijaté k zisteným nedostatkom zabezpečila nápravu v jednotlivých prípadoch kontrolných zistení, avšak vzniku ďalších nedostatkov nezabránila na čom má nezanedbateľný negatívny vplyv často sa meniaca legislatíva ako aj kvalita manažmentu riadenia a osobná zodpovednosť za dodržiavanie všeobecne záväzných predpisov pri hospodárení s rozpočtovými prostriedkami a majetkom.